गांधी जी ने स्वराज का सपना देखा था। कैसा होगा यह स्वराज, किन मूल्यों व आदर्शों से पर यह देश चलेगा, गांधीजी ने इसकी वैचारिकी प्रस्तुत की थी। परन्तु आजादी के बाद इस सपने की लगातार हत्या की गई। आजाद हिन्दुस्तान में उनके उत्तराधिकारियों द्वारा उनके विचारों की छुट्टी कर दी गई। अपने राजनीतिक मकसद के लिए गांधी का खूब इस्तेमाल हुआ। उन्हें लेकर राजनीतिक दावेदारी जताई गई। पर उनके विचारों को फैलाने तथा नई पीढ़ी को उससे रू.ब.रू कराने का काम नहीं हुआ। हालत यह है कि गांधीवादियों को आज इस सत्ता और व्यवस्था के विरुद्ध संघर्ष करना पड़ रहा है। उन्हें भी उसी तरह के दमन का सामना करना पड़ रहा है जिस तरह के दमन का मुकाबला गांधी को करना पड़ा था।